b'\n_START_ARTICLE_\nFragmentul Todorescu\n_START_PARAGRAPH_\nFragmentul Todorescu este denumirea dat\xc4\x83 celui mai vechi text \xc3\xaen limba rom\xc3\xa2n\xc4\x83, tip\xc4\x83rit cu caractere latine, care s-a p\xc4\x83strat; este o Carte de c\xc3\xa2ntece (1570-1573) ce con\xc8\x9bine o culegere de 10 imnuri calvine, traduse dintr-un original maghiar mult mai vechi._NEWLINE_Textul are patru file \xc3\xaen total \xc8\x99i a fost descoperit \xc3\xaen ziua de 7 februarie 1911 de Hiador Sztripszky, angajat la Muzeul Na\xc8\x9bional din Budapesta, \xc3\xaentr-un anticariat din capitala Ungariei. Mica culegere de c\xc3\xa2ntece, \xc3\xaempreun\xc4\x83 cu alte fragmente tipografice, fusese folosit\xc4\x83 ca material de umplutur\xc4\x83 la legarea volumului Diodori Siculi scriptoris graeci libri duo de Philippo et de Alexandro. Utrumque latinitate donavit Angelus Cospus Borroniensis, Viennae Pannoniae, 1516. _NEWLINE_Dup\xc4\x83 Carlo Tagliavini \xc3\xaens\xc4\x83, textul, din cauza formatului extrem de redus (numai patru file), este probabil doar o prob\xc4\x83 tipografic\xc4\x83 destinat\xc4\x83 unei subscrieri \xc8\x99i imnurile con\xc8\x9binute \xc3\xaen el provin din mai multe c\xc4\x83r\xc8\x9bi religioase maghiare._NEWLINE_Dup\xc4\x83 descoperire, toate textele au fost achizi\xc8\x9bionate de bibliofilul rom\xc3\xa2n Iuliu Todorescu, iar din acest motiv \xc8\x99i ast\xc4\x83zi culegerea de c\xc3\xa2ntece este cunoscut\xc4\x83 sub denumirea de Fragmentul Todorescu._NEWLINE_Imediat dup\xc4\x83 descoperire, textul a fost editat de Hiador Sztripszky \xc8\x99i de filologul rom\xc3\xa2n Gh. Alexics \xc3\xaen volumul Szegedi Gergely \xc3\xa9nekesk\xc3\xb6nyve XVI sz\xc3\xa1zadbeli rom\xc3\xa1n._NEWLINE_Pasajul \xc3\xaen limba italian\xc4\x83 este publicat \xc3\xaen Claudiu Isopescu, Notizie intorno ai romeni nella letteratura geografica italiana del Cinquecento, \xc3\xaen \xe2\x80\x9eBulletin de la Section Historique" XVI, 1929, p. 15. Toat\xc4\x83 relatarea c\xc4\x83l\xc4\x83toriei este tradus\xc4\x83 \xc3\xaen rom\xc3\xa2ne\xc8\x99te \xc3\xaen C\xc4\x83l\xc4\x83tori str\xc4\x83ini despre \xc8\x9b\xc4\x83rile rom\xc3\xa2ne, I, volum \xc3\xaengrijit de Maria Holban, Bucure\xc8\x99ti, E\xc8\x98E, 1968, p. 321-340. _NEWLINE_Actualmente textul este p\xc4\x83strat \xc3\xaen Biblioteca Na\xc8\x9bional\xc4\x83 Sz\xc3\xa9ch\xc3\xa9nyi din Budapesta.'